Lav et referat af nedenstående tekst:

Tekst:
Se filmen "At være sig selv – Kirsten Kjær og hendes museum” nederst i artiklen - og husk, at du kan finde flere spændende historier på tv2nord.dk/tv. Kunstneren Kirsten Kjær var noget ganske særligt. Hun blev født i 1893 i Vester Torup, og helt fra barndommen følte hun sig anderledes end sine søskende. Nogle gange spekulerede hun endda på, om hun mon var et hittebarn, som hendes forældre havde samlet op. Som 32-årig opdagede Kirsten Kjær, at hun havde talent for at male. Især portrætter tiltalte hende. Og således gik det til, at Kirsten Kjær gennem årene malede hundredvis af portrætter af de mennesker, hun fandt interessante. Dem, hvis ansigt fortalte en historie. Det er de portrætter, som Harald Fuglsang og John Andersen i 1981 begyndte at bygge et kunstcenter op om for deres egne midler. Kirsten Kjær var Harald Fuglsangs halvfaster, og museet, der fik navnet Kirsten Kjærs Museum, skulle være et sted, der samlede folk om kunst og musikoplevelser. - Jeg vil helst skabe noget, som kommer andre til gode. Vi lever ikke for os selv, sagde Harald Fuglsang i filmen ”At være sig selv – Kirsten Kjær og hendes museum” fra 2008, som kan ses her i artiklen. Harald blev alene på museet I langt over 30 år var parret en del af museet, som også fungerede som deres private hjem. Men så blev John Anderson ramt af alzheimers, og i halvandet år boede han på plejehjem i Frøstrup, før han døde i efteråret 2015. - Harald blev pludselig alene på museet, da John døde. Harald blev boende, men efter et par år begyndte det at gå ned ad bakke for ham, fortæller Pia Skogberg, der er daglig leder af Kirsten Kjærs Museum. Harald Fuglsang blev ramt af demens, og i 2019 kom han på plejehjem i Sennels udenfor Thisted. Her bor han stadig. - Han er glad og tilfreds i dag. Han taler ikke så meget, og kan kommer ikke på museet længere, men han har det godt, fortæller Pia Skogberg, der har været tilknyttet Kirsten Kjærs Museum i 20 år. Selvom Harald og John ikke længere er på museet, er de med i ånden. En video med Haralds stemme kører i loop på museet, ligesom man også kan besøge ”Harald og Johns stue” med malerier. - De to, som plejede at tøffe rundt her, er her ikke længere, siger Pia Skogberg. Mere fokus på kvalitet Nu står Kirsten Kjærs Museum over for en ny æra – uden Harald og John. Museet er i en fase af forandring. Bestyrelsen har blandt andet valgt at fokusere mere på kvaliteten af udstillingerne. - John indførte, at musikken fik en virkelig høj kvalitet. Nu arbejder vi på at få den kunstneriske del op på samme kvalitetsniveau, siger Pia Skogberg og henviser til de mange udstillere udefra, som kommer og viser deres malerier frem. Kirsten Kjær er dog stadig omdrejningspunktet – præcis som det var idéen dengang i 1981, da Harald Fuglsang og John Anderson forelskede sig i husmandsstedet i Frøstrup og forvandlede det til et samlingssted for alle interesserede. - Gæsterne får stadig hele baggrundskendskabet til Kirsten Kjær, men de mærker også den ånd, museet er skabt i. Det er mega vigtigt, siger Pia Skogberg. I 2019 besøgte 10.000 gæster museet i Frøstrup. Se filmen "At være sig selv – Kirsten Kjær og hendes museum” lige her - og husk, at du kan finde flere spændende historier på tv2nord.dk/tv.

Referat:
Parret Harald Fuglsang og John Anderson forvandlede et husmandssted i Frøstrup til et kunstcenter. Nu er de væk – men parret er stadig med i ånden på Kirsten Kjærs Museum.